Baltarusiai

Baltarusiai (blr.: беларусы, biełarusy) arba gudai – rytų slavų tauta, sudaranti didžiąją dalį Baltarusijos gyventojų. Šneka baltarusių ir rusų kalbomis.

Tikinčiųjų dauguma stačiatikiai, taip pat katalikai, unitai.

Kalbos 

72 % baltarusių kasdien kalba rusiškai, o 11,9 % patenkinamai . Baltarusiškai gerai kalba, skaito ir rašo 29,4 % baltarusių, o 52,5 % tai daro pakenčiamai. Baltarusių kalba priklauso rytų slavų kalboms.

Paplitimas 

Baltarusiai sudaro tautines mažumas kaimyninėse šalyse – Lenkijoje, Rusijoje ir Lietuvoje.

Be to, nemaža dalis gyvena Ukrainoje, Kazachstane, JAV, Kanadoje. Iš viso pasaulyje – apie 10 mln.

Baltarusių tautinė mažuma Lietuvoje 

2001 m. Lietuvoje užregistruota apie 43 000 baltarusių, kurie sudarė 1,2 proc. visų gyventojų. Didžiausią gyventojų dalį jie sudarė Vilniaus ir Utenos apskrityse (3,6 % ir 2 %), taip pat Vilniaus ir Klaipėdos miestuose (atitinkamai 4 % ir 1,3 %).

Lietuvoje veikiančios 23 baltarusių visuomeninės organizacijos propaguoja liaudies tradicijas, papročius, rengia koncertus, vakarones, susitikimus su Baltarusijos kultūros ir meno veikėjais.

Lietuvoje gyvenantys baltarusiai išpažįsta pravoslavų arba katalikų tikėjimą. 1998 m. Baltarusijos katalikams grąžinta Vilniuje esanti Šv. apaštalo Baltramiejaus bažnyčia, kurioje pamaldos vyksta gimtąja kalba.

Baltarusių tautinei mažumai Lietuvos Respublikoje yra sudarytos sąlygos ne tik puoselėti kultūrą, bet ir savo gimtąja kalba gauti vidurinį išsilavinimą. Lietuvoje veikia P. Skorinos baltarusių gimnazija, kurią, 2005 metų duomenimis, lankė 138 moksleiviai. Klaipėdoje, Visagine ir Šalčininkuose dirba 3 sekmadieninės mokyklos, kurios prisideda prie tautinės kultūros ir kultūrinio savitumo išsaugojimo.

Kasmet Lietuvos baltarusiai organizuoja daug įvairių renginių, puoselėjančių tautines bei menines tradicijas: tradicines baltarusių dainų šventes, Baltijos regiono baltarusių konferencijas, folklorinių dainų ansamblio „Siabryna“ koncertus ir kt.

Lietuvos baltarusiai švenčia Baltarusijos nepriklausomybės dieną (kovo 25 d.), Kupalos šventę (birželio 24 d.), Slucko ginkluoto sukilimo metines (lapkričio 27 d.).

Nuorodos 

Slavai